text: टीबी यानि ट्यूबरक्लोसिस एक संक्रामक रोग है, जो माइकोबैक्टिरीयम ट्यूबरक्यूलोसिस नाम के बैक्टीरिया की वजह से होता है। इस रोग को शुरुआती अवस्था में ही न रोका गया तो ये जानलेवा साबित हो सकता है। दरअसल ये बीमारी हवा के जरिए एक इंसान से दूसरे में फैलती है। सबसे आम फेफड़ों की टीबी है लेकिन ये ब्रेन, गर्भाशय, मुंह, लिवर, किडनी, गला, हड्डी जैसे शरीर के किसी भी हिस्से में हो सकती है। टीबी का बैक्टीरिया शरीर के जिस भी हिस्से में होता है उसके टिश्यू को पूरी तरह से नष्ट कर देता है और उससे उस अंग का काम प्रभावित होता है।